Er du heldig kan du de kommende nætter se 150-200 stjerneskud i timen. Allerede natten til torsdag kan du se de første.

Af: Anders Brandt, TV2 Hvis du vil se stjerneskud i Nordjylland - så har du nu årets bedste mulighed for det. De kommende nætter passerer Jorden lige gennem en stor meteorsværm. Det giver stjerneskud. Og kun vejret kan komme til at drille. Det skriver TV2 Vejret. Det er meteorsværmen Perseiderne, som de kommende nætter vil give hundredevis af stjerneskud på nattehimlen, og natten til fredag ventes helt op til mellem 150 og 200 stjerneskud i timen. De mange stjerneskud vil kunne ses i Nordjylland og resten af landet allerede fra natten til torsdag. Vejret kan dog i store dele af landet komme til at sætte en stopper for stjernskudskiggeriet. Og onsdag aften og natten til torsdag kan ende med at blive den bedste mulighed for at se de mange stjerneskud. Skyer vil drille torsdag aften og natten til fredag, hvor meteorsværmen topper med flest stjerneskud - og natten til lørdag ventes også en del skyer hen over Danmark. Meteorsværmen Perseiderne, som giver de mange stjernskud, er også kendt som Skt. Laurentii tåre fordi meteorsværmen ses få dage efter Laurentius’ dag den 10. august. Stjerneskuddene er meteorrester, der stammer fra kometen Swift-Tuttle, der har efterladt et spor af støv efter sig. Det er det spor Jorden i disse dage passerer igennem. Meteorstykkerne, der blot er på størrelse med sandkorn, trænger ind i atmosfæren med høj hastighed, hvor den høje fart får meteoren til at fordampe og luften til at gløde. Det er den glødende luft, der viser sig som et stjerneskud på himlen. For at se stjerneskuddene skal man kigge højt til vejrs - og de vil stråle ud fra et sted mod nordøst. Perseiderne er kendt for at give meget flotte stjerneskud - de såkaldte ildkugler. Ifølge beregninger vil der i år komme særdels mange stjerneskud, da Jorden passerer ind gennem et område i kometen Swift-Tuttles 'efterladenskaber', som på grund af især massetiltrækningskraften fra især Jupiter har fået en bevægelse, der giver meteorresterne en ekstra stor hastighed ind i Jordens atmosfære. Meteorsværmen ventes ifølge de beregninger at kulminere natten mellem den 11. og 12. august, hvor man ved at kigge mod nordøst kan komme til at se op til 150 til 200 stjerneskud i timen. Natten til torsdag vil man kunne se ca. 30-50 stjerneskud i timen - mens der i fredag er udsigt til 60-80 stjerneskud i timen. I weekenden vil man generelt have held til at kunne se 30-40 stjerneskud i timen.